Piața centrală din Ploiești figurează, de opt ani, în clasa I de risc seismic. În 2016, Inspectoratul de Stat în Construcții a solicitat, în regim de urgență, să fie luate măsuri pentru prevenirea unor accidente cu urmări grave. La opt ani distanță lucrurile sunt în aceeași fază. Piața centrală nu a fost modernizată. Directorul SC Hale și Piețe, Răzvan Lungu, a anunțat că, anul acesta, societatea va solicita o nouă reevaluare, invocând faptul că "structura mecanică este o structură elastică".
Piața centrală din Ploiești a fost inclusă, încă din 2016, în clasa I de risc seismic. În același an, Inspectoratul de Stat în Construcții soma SC Hale și Piețe să acționeze "în regim de urgență pentru luarea măsurilor imediate ce se impun pentru prevenirea unor accidente cu urmări grave – victime omeniști sau pagube".
Tot la acea dată, în același document, se preciza că "în calitate de proprietar/ administrator/utilizator aveți întreaga responsabilitate atât în cazul construcției încadrate în clasa I de risc seismic I – cu RISC RIDICAT DE PRĂBUȘIRE, cât și în eventualitatea producerii oricărui tip de accidente".
Directorul SC Hale și Piețe, Răzvan Lungu: "vom realiza o reexpertizare"
"În 2021 au existat discuții pentru demolarea pe sectoare a pieței centrale, datorită faptului că puteam găsi o soluție pentru construirea pieței pe etape, soluție propusă din cauza costurilor mult prea mari.
La acea dată, expertul a dat soluția decât de demolare a părții exterioare, urmând apoi cu restul pieței. Construcția metalică este greu să fie încadrată în grad seismic I, având în vedere că structura metalică este o structură elastică.
Anul acesta vom realiza o reexpertizare a pieței centrale. Clădirea Halelor Centrale nu a fost inclusă în clasa I de risc seismic", a precizat Răzvan Lungu, directorul SC Hale și Piețe, care a menționat că există un proiect de modernizare a pieței centrale, însă momentan nu a fost publicat ghidul solicitantului pentru finanțare.
Zeci de ani de indolelență la Ploiești
Precizăm din start faptul că municipiul Ploiești este acționar unic al SC Hale și Piețe, prin Consiliul Local, iar responsabilitatea nu pică doar în sarcina societății, ci și a municipalității.
De altfel, modernizarea pieței centrale a reprezentat unul dintre proiectele anunțate în campaniile electorale din ultimii 30 de ani, însă finalitatea proiectelor care au fost prezentate de-a lungul anilor nu a avut loc.